P6_TA(2007)0037

Raport special nr. 6/2005 al Curţii de Conturi privind reţeaua transeuropeană de transport

Rezoluţia Parlamentului European privind Raportul special nr. 6/2005 al Curţii de Conturi privind reţeaua transeuropeană de transport (TEN-T) (2006/2238(INI))

Parlamentul European,

- având în vedere Raportul special nr. 6/2005 al Curţii de Conturi Europene privind reţeaua transeuropeană de transport (TEN-T), însoţit de răspunsurile [1] Comisiei,

- având în vedere articolul 248 alineatul (4) al doilea paragraf, articolul 276 alineatul (3) şi articolul 280 alineatul (5) din Tratatul CE,

- având în vedere documentul de lucru al Comisiei pentru control bugetar pe această temă [2],

- având în vedere rezoluţia sa din 26 octombrie 2006 privind proiectul de buget general al UE pentru exerciţiul bugetar 2007 [3],

- având în vedere articolul 45 din Regulamentul său de procedură,

- având în vedere raportul Comisiei pentru control bugetar şi avizul Comisiei pentru transport şi turism (A6-0022/2007),

1. salută cooperarea strânsă şi constructivă între Comisie şi Curtea de Conturi Europeană privind programul pentru o TEN-T;

2. salută analiza corectă şi claritatea raportului special şi împărtăşeşte îngrijorarea Curţii de Conturi Europeană şi susţine mare parte din propunerile acesteia;

3. ia act de măsurile corective luate de Comisie de modificare, printre altele, în 2004, a regulamentelor Consiliului în vigoare, pentru a se lua în considerare unele dintre primele constatări ale Curţii de Conturi Europene;

4. subliniază că noul cadrul financiar 2007-2013 va avea un impact considerabil asupra TEN-T, deoarece suma stabilită reprezintă aproximativ 40 % din cea menţionată în propunerea iniţială a Comisiei la 14 iulie 2004 (COM(2004)0475), în care se propunea o sumă de 20350 milioane euro pentru TEN-T pentru perioada 2007-2013, în timp ce cadrul financiar a pus la dispoziţie doar 8013 milioane euro; consideră, prin urmare, că selectarea, acordarea de prioritate şi garantarea unei puneri în aplicare eficiente a proiectelor vor deveni din ce în ce mai importante;

5. regretă slaba creştere a creditelor disponibile pentru TEN-T;

6. este preocupat de ritmul lent cu care se pun în aplicare proiectele prioritare TEN-T;

7. este de părere că, atunci când sunt selecţionate proiecte prioritare la nivel naţional şi UE, Comisia trebuie să îmbunătăţească cooperarea cu statele membre;

8. consideră important ca proiectele care nu sunt finalizate la timp să fie supuse unor verificări riguroase, cu posibilitatea ca subvenţiile din cadrul programului multianual indicativ să fie transferate proiectelor care avansează mai repede;

9. subliniază importanţa unui control adecvat al proiectelor, inclusiv sub formă de verificări la faţa locului de către Comisie;

10. salută, în acest context, primele rapoarte de activitate anuale ale coordonatorilor europeni [4] şi este de acord cu constatarea Comisiei conform căreia nefinalizarea reţelei transeuropene de transport integral ar conduce la o pierdere a competitivităţii economice;

11. invită statele membre să elaboreze o politică integrată în domeniul reţelelor de transport pentru a asigura funcţionarea corespunzătoare a reţelei transeuropene de transport şi eficienţa reţelelor naţionale şi, de asemenea, pentru a susţine o abordare europeană orientată spre valoare adăugată, decât să lupte pentru principiul de "parte echitabilă";

12. subliniază faptul că selecţia proiectelor europene de transport trebuie să se bazeze pe nişte studii vaste, care să evalueze, într-o fază precoce, necesitatea fiecărui proiect în parte;

13. constată că prezenţa unui coordonator european a avut, în majoritatea cazurilor, un impact pozitiv asupra consolidării coordonării dintre statele membre, şi a evidenţiat necesitatea creării unor structuri comune de planificare şi gestionare;

14. subliniază, prin urmare, faptul că sumele disponibile în cadrul financiar 2007-2013 ar trebui alocate ţinându-se cont de comentariile, analizele şi recomandările coordonatorilor europeni;

15. solicită Comisiei să clarifice procedura de numire a coordonatorilor europeni atunci când stabilesc cadrul de reglementare pentru conţinutul rapoartelor lor;

16. este de părere că, în contextul financiar actual, ar trebui favorizate secţiunile transfrontaliere ale proiectelor prioritare cu o ridicată valoare comunitară, precum şi unele obstacole majore, pentru a contribui, în mod semnificativ, la finalizarea unei reţele transeuropene de transport interconectate şi interoperabile; salută, în acest context, acordul de cooperare cu Banca Europeană de Investiţii (BEI);

17. invită Comisia să îşi continue eforturile de stabilire a unor cadre şi proceduri juridice clare, de garantare a unui control riguros şi a unei evaluări aprofundate a proiectelor şi programelor şi de întocmire a unei vaste liste de criterii clar definite care să permită stabilirea proiectelor prioritare într-un mod transparent;

18. subliniază necesitatea clarificării definiţiilor termenilor "studii" şi "lucrări" prin armonizarea structurii de descriere a lucrărilor şi prin stabilirea de norme aplicabile rapoartelor tehnice şi financiare;

19. consideră esenţial ca, în selectarea şi evaluarea proiectelor, să se profite de experienţa experţilor externi şi a BEI şi să se promoveze schimbul de experienţă şi informaţii cu DG REGIO;

20. îndeamnă Comisia să stabilească o divizare clară şi transparentă a responsabilităţilor instituţionale şi să definească un cadru de coordonare a activităţilor între DG REGIO şi DG TREN, pentru a se evita dubla finanţare; estimează că încheierea unor acorduri bine definite între statele membre şi Comisie privind separarea finanţării provenind din diferite surse UE constituie o bună practică;

21. susţine o entitate unică responsabilă cu gestionarea proiectelor, care să se concentreze asupra activităţii principale, să menţină centralizarea informaţiei, să permită îmbunătăţirea controlului exercitat de către Comisie şi să amelioreze coordonarea diferitelor probleme juridice, administrative şi tehnice între statele membre implicate; consideră că o entitate unică responsabilă cu gestionarea proiectelor ar putea reduce riscul unei duble finanţări;

22. constată că a durat excesiv de mult timp ca plăţile efectuate de Comisie să ajungă la beneficiarul final; solicită, în consecinţă, plăţi rapide şi eficiente; consideră că, în acest context, plăţile efectuate de Comisiei direct beneficiarilor ar reprezenta o soluţie mai bună;

23. consideră esenţială coordonarea proiectelor TEN-T, în special în cazul proiectelor transfrontaliere, şi speră ca înfiinţarea Agenţiei Executive TEN-T, anunţată de Comisie, să contribuie la implementarea proiectelor TEN-T; subliniază obligaţia Comisiei de a prezenta un raport privind progresul activităţilor şi viitoarea valoare adăugată posibilă a Agenţiei Executive TEN-T pentru Parlament înainte de prima lectură privind bugetul pentru 2008;

24. subliniază faptul că Regulamentul (CE) nr. 58/2003 al Consiliului din 19 decembrie 2002 de stabilire a statutului agenţiilor executive cărora urmează să li se încredinţeze anumite sarcini în gestionarea programelor comunitare [5] solicită, la articolul 3 alineatul (1), efectuarea unei analize costuri-beneficii, luând în considerare mai mulţi factori, înainte de înfiinţarea unei agenţii executive; regretă faptul că Comisia nu a fost în măsură să prezinte, de la început, Curţii de Conturi Europene o analiză costuri-beneficii satisfăcătoare privind înfiinţarea unei agenţii executive; la fel ca şi Curtea de Conturi Europeană, are în continuare îndoieli în ceea ce priveşte calitatea versiunii revizuite a analizei costuri-beneficii referitoare la externalizarea gestionării sprijinului financiar comunitar oferit reţelelor TEN-T; pe viitor, invită Comisia să ceară un aviz pozitiv Curţii de Conturi Europene privind analiza costuri-beneficii înainte de a solicita autorităţilor bugetare înfiinţarea unei agenţii executive;

25. regretă faptul că planul de înfiinţare a DG-TREN nu reflectă într-o măsură mai adecvată faptul că 54 % din bugetul său vizează TEN-T, dar numai 5% din personalul său lucrează în acest domeniu;

26. subliniază folosirea sistemelor moderne de control al proiectelor (GPS) şi împărtăşirea bunelor practici în ceea ce priveşte sistemele de control al punerii în aplicare a proiectelor;

27. ia act, în acest context, de proiectul de înfiinţare a unei agenţii executive în 2007, care, potrivit Comisiei, va angaja opt funcţionari detaşaţi de la Comisie, 32 de agenţi temporari (agenţie) şi 48 de agenţi contractuali; costurile înfiinţării agenţiei sunt estimate la 78600000 milioane de Euro;

28. subliniază faptul că ar trebui să se efectueze în mod transparent (co)finanţarea TEN-T şi că, pentru acest lucru, ar trebui să se garanteze informarea, în mod regulat, a Parlamentului şi a cetăţenilor;

29. invită Curtea de Conturi Europeană să verifice, la momentul potrivit, înainte de 2009, eficacitatea agenţiilor executive şi să trimită un raport în acest sens Comisiei pentru control bugetar;

30. încredinţează Preşedintelui sarcina de a transmite prezenta rezoluţie Consiliului, Comisiei şi Curţii de Conturi Europene.

[1] JO C 94, 21.4.2006, p. 1.

[2] PE 374.326v02-00.

[3] Texte Adoptate, P6_TA(2006)0451.

[4] http://ec.europa.eu/ten/transport/coordinators/index_en.htm.

[5] JO L 11, 16.1.2003, p. 1.

--------------------------------------------------